আম কাঠলি
আম-কাঠলি (সিলেটি: ꠀꠝ ꠈꠣꠐꠟꠤ) হচ্ছে জ্যৈষ্ঠ-আষাঢ় মাসে মেয়ের শ্বশুর বাড়িতে নানা প্রকার মৌসুমী ফল নিয়ে যাওয়ার একটি প্রথা, যা সিলেট অঞ্চলে বহুল প্রচলিত। গ্রীষ্মের ফলমূল বাজারে আসার সাথেসাথে মেয়ের বাবার বাড়ি থেকে সবধরনের ফল সহ খই, মুড়ি, মোয়া ইত্যাদি আরও হরেক পদের খাদ্যসামগ্রী মেয়ের শ্বশুরবাড়িতে উৎসবের আমেজে পাঠানোর রীতিকে সিলেটি ভাষায় আম কাঠলি বলে। বিত্তবানদের ক্ষেত্রে এটা আনন্দের হলেও হতদরিদ্র পরিবারের জন্য এটা একটা অসহনীয় বোঝা স্বরূপ। ফলে সামাজিকভাবে পারিবারিক ও মানসিক নির্যাতন থেকে মেয়েকে রক্ষা করার জন্য, মেয়ের পরিবার অথবা আত্বীয়স্বজন নিজে না খেয়েও মেয়ের শ্বশুরবাড়িতে আম কাঠলি পাঠাতে আপ্রাণ চেষ্টা করেন।